คลังเคาะลดภาษีเข้าตลาดหุ้นปีหน้า
&#8220;กรณ์&#8221; สั่งตั้งคณะอนุกรรมการพิจารณาลดภาษีบริษัทเข้าตลาดทุน คาดรู้ผลมี.ค. 2554
3 ธ.ค. 2553

“กรณ์” สั่งตั้งคณะอนุกรรมการพิจารณาลดภาษีบริษัทเข้าตลาดทุน คาดรู้ผลมี.ค. 2554
นายกรณ์ จาติกวณิช รมว.คลัง กล่าวว่า ได้หารือกับ นายสมบัติ อนันตรัมพรประธานชมรม MAI CEO และคณะผู้บริหารถึงแนวทางการลดหย่อยภาษีนิติบุคคลสนับสนุนผู้ประกอบการเอสเอ็มอี ที่เข้ามาจดทะเบียนในตลาดหลักทรัพย์เอ็มเอไอ (MAI) โดยให้มีการตั้งคณะอนุกรรมการพิจารณาตลาดทุนขึ้นมาเพื่อพิจาณามาตรการ คาดว่าน่าจะมีข้อสรุปที่ชัดเจนในเดือนมี.ค. 2554
นอกจากนี้ ได้มอบหมายให้คณะกรรมการชุดดังกล่าวนำข้อเสนอและแนวคิดของสำนักงานเศรษฐกิจการคลัง (สศค.) และกรมสรรพากรไปพิจารณามาตรการต่างๆ เพื่อให้ครอบคลุมสิทธิประโยชน์ที่ทางภาครัฐและเอกชนจะได้รับ
“คณะกรรมการชุดดังกล่าวน่าจะหาข้อสรุปที่ชัดเจนได้ภายในเดือนมีนาคม ปีหน้า ซึ่งจะเสร็จทันก่อนที่จะมีการยื่นแบบภาษีนิติบุคคลกลางปีในเดือนพ.ค.โดยการพิจารณาจะต้องดูให้รอบคอบเหมาะสม ไม่ขัดและไม่บิดเบือนกลไกตลาด เป็นไปอย่างยุติธรรมและโปรงใสที่สุด” นายกรณ์ กล่าว
นายกรณ์ กล่าวว่า รัฐบาลสนับสนุนผู้ประกอบการเอสเอ็มอีที่มีศักยภาพเข้ามาจดทะเบียนในตลาดหลักทรัพยเอ็มเอไอ ซึ่งปัจจุบันมีเพียง 71 บริษัท จากจำนวนบริษัทเอสเอ็มอีที่มีศักยภาพในการเข้ามาจดทะเบียนทั้งหมดกว่า 2,000 บริษัท เชื่อว่าหลังมีมาตรทางภาษีจะช่วยให้มีผู้ประกอบการเอสเอ็มอีเข้ามาจดทะเบียนในตลาดหลักทรัพย์เอ็มเอไอเพิ่มมากขึ้น
ทั้งนี้ ที่ผ่านมาบริษัทเอสเอ็มอีที่มีศักยภาพเพียงพอแต่ไม่ยอมเข้ามาจดทะเบียนในตลาดหลักทรัพย์เอ็มเอไอ แม้จะมีสิทธิประโยชน์จากมาตรการภาษี เนื่องจากภาวะเศรษฐกิจที่ยังไม่มีเสถียรภาพเพียงพอ ทำให้ผู้ประกอบการยังขาดความเชื่อมั่น และไม่ต้องการทำบัญชีและตรวจสอบบัญชีให้มีความโปร่งใสตามแนวทางของบริษัทจดทะเบียน